《表侄赵文鼎监税传老拙所定九品杜诗说正宗作诗告之》
宋代·庞谦孺

平生竭力参诗句，久矣冥搜见机杼。岂惟蕴蓄彻遮栏，要使幽深尽呈露。

君今学诗叩妙理，颇已具眼识精粗。他年陶冶融心神，好与造化开门户。

读之便感谁使然，若见其事在其处。会须体物夺天机，便可分庭抗李杜。

风骚乐府久寂寞，但见坡谷正驰骛。君才妙龄中科选，第恐此道非先务。

诗分九品吾所创，妄与正宗辟行路。君今持此欲谁论，勿使群言生谤怒。

作者简介：庞谦孺（一一一七～一一六七），字祐甫，晚号白蘋老人，单州（今山东单县）人，寓居吴兴。高宗绍兴十年（一一四○），以季父恩为将仕郎。历泰州海陵尉，两浙西路提点刑狱司干办公事，江南东路转运司干办公事，镇江府观察推官。孝宗乾道三年（一一六七）权监饶州景德镇，寻卒，年五十一。有《白蘋文稿》十卷，已佚。事见《南涧甲乙稿》卷二二《祐甫墓志铭》。今录诗三十四首。